[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.5.2009

COM(2009) 216 окончателен

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Северноатлантическата организация за опазване на сьомгата

ОБЯСНИТЕЛЕН МЕМОРАНДУМ

Съгласно член 300, параграф 2, втора алинея от Договора за ЕО решенията за позициите, които трябва да се възприемат от името на Общността в рамките на регионалните организации за управление на рибарството, когато от последните се изисква да приемат решения с правни последици, с изключение на решенията, които допълват или изменят тяхната институционална рамка, се вземат от Съвета, с квалифицирано мнозинство, по предложение на Комисията.

С оглед на това задължение и в съответствие с подобни решения на Съвета по отношение на Международната комисия за опазване на рибата тон в Атлантическия океан, Генералната комисия по рибарство за Средиземно море и Комисията по рибата тон в Индийския океан и подобни предложения от Европейската комисия за други регионални организации за управление на рибарството, Европейската комисия предлага настоящото решение за определяне на позицията на Общността, която да се възприеме в рамките на Северноатлантическата организация за опазване на сьомгата. Настоящото предложение следва същия подход като тези за другите регионални организации за управление на рибарството с цел да се осигури съгласуваност.

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Северноатлантическата организация за опазване на сьомгата

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, втора алинея от него,

като взе предвид предложението на Комисията,

като има предвид че:

(1) Съгласно член 33 от Договора за ЕО във връзка с член 32 от него една от целите на Общата политика в областта на рибарството е да се гарантира снабдяването. Регламент (ЕО) № 2371/2002[1] предвижда, че Общността прилага подхода на предпазливостта при приемането на мерки, предназначени да защитят и опазят живите водни ресурси, да позволят тяхната устойчива експлоатация и да сведат до минимум отражението на риболовната дейност върху морските екосистеми. Освен това в него се посочва, че Общността се стреми към постепенното прилагане на подход на основата на екосистемите към управлението на рибарството и към осигуряване на принос за развитието на ефикасна риболовна дейност в рамките на икономически жизнеспособен и конкурентноспособен сектор на рибарството и аквакултурите, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите.

(2) С решение (ЕО) № 886/82[2] Европейската общност одобри Конвенцията за опазване на сьомгата в Северния Атлантически океан, с която се създаде Северноатлантическата организация за опазване на сьомгата (NASCO). В рамките на NASCO има три регионални комисии, които могат да приемат регулаторни мерки по отношение на запасите от сьомга, обект на Конвенцията. Тези мерки могат да станат задължителни за Общността.

(3) Съгласно член 300, параграф 2, втора алинея от Договора за ЕО позицията на Общността в органи, създадени съгласно регионални споразумения в областта на рибарството и от които се изисква да приемат решения с правни последици, без обаче последните да изменят институционалната рамка на въпросните споразумения, трябва да се определи с решение на Съвета с квалифицирано мнозинство, по предложение на Комисията.

РЕШИ:

Член 1

Позицията, която да бъде възприета от името на Общността в комисиите на Северноатлантическата организация за опазване на сьомгата, когато от тези комисии се изисква да приемат решения с правни последици, е определена в приложението към настоящото решение.

Член 2

Позицията на Общността, определена в приложението към настоящото решение, се оценява и при необходимост се преразглежда от Съвета по предложение на Комисията най-късно за годишното събрание на комисиите на Северноатлантическата организация за опазване на сьомгата през 2014 г.

Съставено в Брюксел,

За Съвета

Председател

ПРИЛОЖЕНИЕ

Позицията на Общността в Северноатлантическата организация за опазване на сьомгата

1. Принципи

В рамките на NASCO Европейската общност:

а) действа в съответствие с целите на Общността в рамките на Общата политика в областта на рибарството, по-специално чрез подхода на предпазливостта за осигуряване на устойчива експлоатация на сьомгата, за насърчаване на постепенното прилагане на подход на основата на екосистемите към управлението на риболова и за свеждане до минимум на въздействието на риболовната дейност върху морските екосистеми, както и чрез насърчаване на икономически жизнеспособен и конкурентноспособен сектор на рибарството в Общността, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите;

б) осигурява мерките на NASCO да бъдат в съответствие с целите на Конвенцията за опазване на сьомгата в Северния Атлантически океан;

в) осигурява мерките на NASCO да бъдат съобразени с международното право и по-специално с разпоредбите на Конвенцията на ООН по морско право, Споразумението на ООН, отнасящо се до съхранението и управлението на трансграничните и далекомигриращите рибни запаси, както и със Споразумението за насърчаване на спазването на международните мерки за опазване и управление от риболовните кораби в открито море;

г) насърчава съгласувани позиции в рамките на регионалните организации за управление на рибарството;

д) стреми се към полезно взаимодействие с политиката, която Общността провежда като част от нейните двустранни отношения с трети държави в областта на рибарството, и осигурява съответствие с политиката си на външни отношения;

е) осигурява спазването на международните ангажименти на Общността.

2. Насоки

Европейската общност, ако е необходимо, подкрепя приемането на следните мерки от страна на NASCO:

а) строги мерки за опазване и управление, позволяващи устойчивост на запасите от сьомга в дългосрочен план и вземащи предвид най-добрите налични научни становища;

б) мерки за гарантиране на закрилата на уязвимите местообитания и възстановяването на такива местообитания, което би позволило повторната поява на запаси от дива сьомга, там където те не съществуват в момента;

в) разработването и въвеждането на мерки в сътрудничество със сектора на аквакултурата на сьомгата, които ще сведат бягствата на отглежданата сьомга толкова близо до нулата, колкото е възможно; ограничаването на генетическите и други биологически взаимодействия от инсталациите за отглеждане на сьомга, включително от въвежданията и прехвърлянията; ограничаването на риска от предаване на болести и паразити на запасите от дива сьомга от дейностите на аквакултурата; закрила срещу потенциални въздействия на трансгенетични видове сьомга върху запасите от дива сьомга;

г) приемане на заявления от държави с отговорно рибарство за присъединяване към NASCO.

[1] ОВ L 358, 31.12.2002 г., стр. 59.

[2] ОВ L 378, 31.12.1982 г., стр. 24.